FI Euroopan unionin virallinen lehti CE 78/222

(2004/C 78 E/0226)

KIRJALLINEN KYSYMYS E-3096/03

esittäjä(t): Erik Meijer (GUE/NGL) komissiolle

(20. lokakuuta 2003)

Aihe: Lentoliikennesopimukset kolmansien maiden kanssa monopolien suojelemiseksi ja kalliiden hintojen ylläpitämiseksi — mahdollisten kilpailijoiden yritykset kiertää monopolit

1. Tietääkö komissio, että vuonna 1996 lentoyhtiöt KLM ja SLM solmivat sopimuksen, jonka perusteella niillä on yhteishankkeeseen (joint venture) perustuva monopoli vilkkaasti liikennöidyllä lentoreitillä Alankomaiden Schipholista Alankomaiden entiseen siirtomaahan Surinameen (Zanderij)?

2. Mitä mieltä komissio on siitä, että kyseisellä reitillä lentojen hinnat ovat huomattavasti korkeammat kuin vastaavalla Ranskan sisäisen liikenteen reitillä merentakaiseen departementtiin Ranskan Guyanaan (Cayenneen)? Ranskalainen lentoreitti ei kuitenkaan voi kilpailla vakavasti hollantilaisen lentoreitin kanssa, sillä Cayennesta Surinameen ei ole kunnollisia tieyhteyksiä.

3. Onko yleistä ja suotavaa, että EU:n jäsenvaltio solmii kolmannen maan kanssa sopimuksen lentoyhteyksien varaamisesta kahdelle ”omalle” lentoyhtiölle, jotta lentomatkojen hinnat voitaisiin pitää tavallista korkeampina? Tunteeko komissio muita vastaavanlaisia tapauksia? Onko muissakin tapauksissa kyse lentoyhteyksistä entisiin siirtomaihin? Yhteydet merkitsevät paljon kyseisten maiden kansalaisille, jotka haluavat pitää yhteyttä sukulaisiinsa, saada paremmat jatko-opiskelumahdollisuudet ja nähdä ulkopuolista maailmaa.

4. Tietääkö komissio, että Air Holland -lentoyhtiö haluaa 1. marraskuuta 2003 aloittaa kilpailevan ”seat-only”-yhteyden (lentopaikat ilman muita palveluja) Alankomaiden ja Surinamen välille ja että lentojen hinnat olisivat yli puolet halvempia kuin nykyisen monopolin hinnat? Mikäli Alankomaat ei myönnä kyseisiin lentoihin lupaa, lennot aloitetaan Belgiasta, jolla on erityinen lentoliikennesopimus Surinamen kanssa.

5. Mitä komissio voi tehdä estääkseen sen, että Alankomaista Surinameen matkustavat ihmiset valitsevat lentoyhteydet Cayennen, Karibian meren saaren Curaçaon tai Brysselin kautta, sillä lentojen hinnat ovat näin huomattavasti edullisemmat?

Tietolähde: Alankomaissa ilmestyvä päivälehti ”de Volkskrant”, 7. lokakuuta 2003.

Mario Montin komission puolesta antama vastaus

(22. joulukuuta 2003)

Komissio on tietoinen siitä, että jäsenvaltioiden ja yhteisön ulkopuolisten maiden välistä lentoliikennettä säännellään kahdenvälisillä lentoliikennepalveluja koskevilla sopimuksilla. Sopimukset tehdään niiden maiden välillä, joissa lentoasemat sijaitsevat. Komissio on tietoinen myös siitä, että eräissä sopimuksissa on asetettu rajoituksia reittiä liikennöivien lentoyhtiöiden ja vuorojen määrälle sekä hinnoille. Lisäksi näillä sopimuksilla rajataan kyseisten reittien liikennöinti lentoyhtiöihin, jotka ovat sopimuksen tehneen jäsenvaltion kansalaisten omistuksessa tai määräysvallassa. Tämä ”kansalaisuuslauseke” estää toisia yhteisön lentoliikenteenharjoittajia liikennöimästä yhteisön ulkopuolisia reittejä sellaisilta Euroopan unionin lentoasemilta, jotka eivät sijaitse sen omassa jäsenvaltiossa.

Yhteisöjen tuomioistuin tunnusti 5. marraskuuta 2002 komission toimivallan neuvotella eräistä kahdenvälisten sopimusten kattamista seikoista. Se totesi, että muun muassa kansalaisuuslausekkeet eivät ole EY:n perustamissopimuksen mukaisia. Tämän johdosta komissio ehdotti neuvostolle eräiden toimenpiteiden käyttöön ottamista vakaan oikeudellisen kehyksen luomiseksi lentoliikennesopimuksista käytäviä neuvotteluja ja sopimusten täytäntöönpanoa varten. Komissio ehdotti myös yhteisön ja jäsenvaltioiden vastuiden asianmukaista jakamista. Neuvosto hyväksyi kyseiset toimenpiteet 5. kesäkuuta 2003. Komissio aloitti heti neuvottelut, joiden tavoitteena on a) tehdä kattava yhteisön lentoliikennesopimus Yhdysvaltojen kanssa, b) neuvotella uudelleen sellaiset kahdenvälisten sopimusten kattamat seikat, jotka kuuluvat yhteisön yksinomaiseen toimivaltaan, ja c) varmistaa kansainvälisissä sopimuksissa kaikkien yhteisön lento-liikenteenharjoittajien syrjimätön pääsy markkinoille, kuten perustamissopimuksessa edellytetään. Komissio ei voi kuitenkaan heti neuvotella uudelleen kaikkia kahdenvälisiä sopimuksia. Vastauksena tuomioistuimen tuomioihin komissio mainitsi 19. marraskuuta 2002 antamassaan tiedonannossa (1) joukon tärkeitä kauppakumppaneita, joiden osalta se katsoo, että neuvottelut olisi aloitettava tulevaisuudessa.

Lukuun ottamatta niitä edellä mainittujen kahdenvälisten lentoliikennesopimusten kattamia seikkoja, joiden osalta yhteisöjen tuomioistuin on tunnustanut yhteisön toimivallan yhteisön nykyisen lainsäädännön mukaisesti, muut näiden sopimusten kattamat asiat kuuluvat edelleen jäsenvaltioiden toimivaltaan. Näitä seikkoja ovat esimerkiksi liikennöintioikeuksien jakaminen kahdenvälisen sopimuksen nojalla. Oikeuksien jakamisesta aiheutuvat ongelmat ja tarpeelliset luvat kuuluvat edelleen kansallisten viranomaisten toimivaltaan.

Kilpailusääntöjen soveltamisen osalta on otettava huomioon, että perustamissopimuksen 10 artiklassa, yhdessä 81 ja 82 artiklan kanssa, määrätään, että jäsenvaltioilla on velvollisuus olla vaatimatta tai rohkaisematta kilpailusääntöjen rikkomista.

On kuitenkin huomattava, että eräillä reiteillä vallitseva duopoli ei sinänsä merkitse kilpailusääntöjen rikkomista. Kysymyksessä mainitaan, että Amsterdam—Zanderij-reitillä veloitettavat lipunhinnat ovat huomattavasti korkeammat kuin samantapaisella reitillä Ranskan ja Cayennen välillä. Tämä ei tarkoita, että kyseisellä reitillä käytettäisiin väärin määräävää asemaa. Hinnat ovat nimittäin yleensä alhaisemmat markkinoilla, joilla on avointa kilpailua, kuin markkinoilla, joilla kilpailu on rajoitettua (ts. markkinat on varattu yhdelle tai muutamalle toiminnanharjoittajalle).

Lopuksi on huomattava, että nykyisessä sääntelytilanteessa komissiolla on rajoitetut valtuudet valvoa kilpailusääntöjen soveltamista yhteisön ja yhteisön ulkopuolisten maiden välisessä lentoliikenteessä. Nykyisen menettelyasetuksen soveltamisalaan ei kuulu yhteisön ja sen ulkopuolisten maiden välinen lentoliikenne. Uusi menettelyasetus (asetus (EY) 1/2003) ei muuta tätä tilannetta. Komissio tekikin helmikuussa 2003 ehdotuksen tämän ongelman ratkaisemiseksi. Ehdotus on toimitettu neuvostolle ja siitä käydään parhaillaan neuvotteluja.

(1) KOM(2002) 649 lopullinen.